《夜坐联句》
宋代·苏迈

清风来无边，明月翳复吐。
松声满虚空，竹影侵半户。
暗枝有惊鹊，坏壁鸣饥鼠。
露叶耿高梧，风萤落空庑。
微凉感团扇，古意歌白紵。
乐哉今夕游，获此陪杖屦。
传家诗律细，已自过宗武。
短诗膝上成，聊以感怀祖。

作者简介：眉州眉山人，字伯达。苏轼长子。文章政事，有父风。轼贬惠州，迈求潮之安化令，以便馈亲。历雄州防御推官，驾部员外郎。卒于官。